Ахьмадан дег1ах цкъа а летта йоцу ц1е летира. Муьлххачу а къонахчуьнца юьстахвала стаг волу жимха, бер санна ц1ийвелира. И хезна вара дехьа-сехьа синкъераме вахча, нохчийн къонахаша Г1излархин хазалла юьйцуш. И йо1 яддол къонахалла хилча тоьар дара шена олура царах муьлххачо а. Амма кхул хьалха кхунна и цкъа а гина яцара. Цкъа дагадеара: сан шира доттаг1а Исмайлин Дуда ву-те соьца, сан дог к1аддан забарш лелошверг аьлла. Амма и цхьана г1уллакхе вахана вара. И забар ян иза кхуьу хан яцара. Т1аккха мила ву-те Г1изларха суна т1ехьажийнарг? Сан к1езиг долу, к1ад боцу хьуьнарш цхьамма дийцина-те цунна? Цхьа нохчо и ядон г1оьртина соьгара г1о оьшу-те?